Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: fokozottan gondoskodjon az államigazgatási eljárás általános szabályairól szóló 1957. évi IV. törvénynek a fellebbezések
Paragraph Index: 739

fokozottan gondoskodjon az államigazgatási eljárás általános szabályairól szóló 1957. évi IV. törvénynek a fellebbezések felterjesztésére és a fellebbezési eljárás során hozott határozatok közlésére vonatkozó rendelkezéseinek maradéktalan betartásáról. A jegyző válaszában közölte, hogy a jelentésben foglaltakkal teljes mértékben egyetért, az eljárási törvény betartására a jövőben fokozottan ügyelni fog, a panaszolt ügyben eljáró aljegyző figyelmét erre írásban hívta fel. OBH 8538/1997. A panaszhoz való alkotmányos joggal (Alkotmány 64. §) összefüggésben okoz visszásságot a honvédelmi miniszter, ha nem válaszol írásban az óvoda megszüntetését kifogásoló szülők és alkalmazottak levélben leírt panaszaira. A pápai Honvédóvoda vezetője beadványában sérelmezte, hogy a honvédelmi tárca az óvoda megszüntetését tervezi, kifogásolta továbbá, hogy a szülők és az óvoda dolgozóinak leveleit a minisztérium válasz nélkül hagyta. Az érintetteket az intézkedés indokairól és körülményeiről nem tájékoztatták. A honvédelmi miniszter tájékoztatása szerint a pápai óvoda továbbra is a honvédelmi tárca fenntartásában működik, egyelőre nincs szó a megszüntetéséről, így ebben a kérdésben a panasz tárgytalanná válására tekintettel a vizsgálatot az országgyűlési biztos általános helyettese lezárta. A panaszos kifogásolta, hogy a szülők és az óvoda dolgozóinak leveleit a minisztérium válasz nélkül hagyta. Mivel az óvoda megszüntetésére nem került sor, visszamenőleg nem állapítható meg, hogy a minisztérium a döntési folyamat során kikérte volna-e az alkalmazottak és a szülői szervezetnek (közösségnek) a véleményét. Megállapítható azonban, hogy az óvodavezető által és a szülők által (a beadványt minden szülő aláírta) 1997 folyamán írt levélre csak az országgyűlési biztos általános helyettesének első megkeresését követően, 1998 márciusában válaszolt írásban a miniszter. A panaszhoz való jog materiális tartalmát az adja, hogy az illetékes állami szerv a panasszal érdemben foglalkozik. Elvárható továbbá, hogy az összes szülő által aláírt írásbeli beadványokra a minisztérium olyan választ adjon, amely feltételezhetően eljut minden panaszoshoz. A miniszter által hivatkozott szóbeli tájékoztatás tehát az írásbeli válaszadást nem pótolja. Az országgyűlési biztos általános helyettese megállapította, hogy a honvédelmi miniszter a panaszhoz való alkotmányos joggal összefüggésben visszásságot okozott, amikor nem válaszolt írásban az óvoda megszüntetését kifogásoló szülők és alkalmazottak panaszaira. A visszásságot a miniszter országgyűlési biztos általános helyettese megkeresését követően saját hatáskörében orvosolta, így az ügyben ajánlástételre nem volt szükség. OBH 8738/1997. Az Alkotmány 2. § (1) bekezdésében deklarált jogállamiságból fakadó jogbiztonság követelményével és az Alkotmány 57. §

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes